Wit Zuma, Madiba van uitstalling verwyder | Maroela Media
'n Skildery wat president Jacob Zuma en voormalige president Nelson Mandela as witmense uitbeeld, is van 'n kunsuitstalling in Nelspruit verwyder.
Dié kunswerk van Kobus Myburgh sou deel gevorm het van 'n kunsuitstalling in die Van Riebeecksaal as deel van die munisipaliteit se vieringe van Wêreld Kunsdag, het Beeld berig.
In die kunswerk word voormalige staatsamptenare Hendrik Verwoerd, John Vorster, PW Botha en FW de Klerk as swartmense uitgebeeld.
Themba Mona, die munisipaliteit se hoof van kuns en kultuur, het die uitstalling ondersoek en besluit die skildery "is nie geskik vir die publiek nie". Mona het die skildery verwyder en in 'n stoorkamer toegesluit.
Myburgh het gesê hy het die skildery al twee jaar gelede geverf, nog voordat Zuma se The Spear-skildery opslag gemaak het.
"Dit is geensins bedoel om 'n betoog-kunswerk te wees nie. Dit het eintlik 'n positiewe boodskap wat wys ons is eintlik almal dieselfde. Die skildery se naam is Simunye (wat "ons is een" in Zulu beteken). Ons is almal gelyk, maak nie saak wat die kleur van ons vel is nie," het hy gesê.